LH Bank รุกบัตรเดบิตพร้อมคุ้มครองอุบัติเหตุ
LH Bank ร่วมกับ "ชับบ์สามัคคีประกันภัย" เปิดตัว “บัตรเดบิต LH Bank Premium เจ็บเมื่อไหร่ บัตรจ่ายให้” บัตรเดียวคุ้มครองทั้งอุบัติเหตุ-การถูกโจรกรรม วงเงินประกันกรณีอุบัติเหตุสูงถึง 300,000 บาท 
23 เม.ย. 2560

นางศศิธร พงศธร (ฉัตรศิริวิชัยกุล) กรรมการผู้จัดการ ธนาคารแลนด์ แอนด์ เฮ้าส์ จำกัด (มหาชน) หรือ LH Bank และ นางสาวนิตยา พิริยะธรรมวงศ์ ประธานเจ้าหน้าที่บริหาร บริษัท ชับบ์สามัคคีประกันภัย จำกัด (มหาชน) เปิดเผยว่า บริษัทเปิดตัว “บัตรเดบิต LH Bank Premium เจ็บเมื่อไหร่ บัตรจ่ายให้” บัตรเดียวที่ให้ความคุ้มครองทั้งกรณีอุบัติเหตุและการถูกโจรกรรม ด้วยวงเงินประกันกรณีอุบัติเหตุสูงถึง 300,000 บาท การชดเชยค่ารักษาพยาบาลจากอุบัติเหตุสูงสุดครั้งละ 10,000 บาท
โดยลูกค้าไม่ต้องสำรองจ่าย เมื่อเข้ารับการรักษาในสถานพยาบาลคู่สัญญากว่า 300 แห่งทั่วประเทศ สิทธิประโยชน์ดังกล่าวนี้  ให้ความคุ้มครอง 24 ชั่วโมงทั่วโลก และยังให้ความคุ้มครองในกรณีผู้ถือบัตรถูกชิงทรัพย์ ปล้นทรัพย์ และ/ หรือวิ่งราวทรัพย์ภายในประเทศไทย เป็นเหตุให้สูญเสียเงินที่เพิ่งถอนจากเครื่อง ATM หรือมีบุคคลอื่นนำบัตร ไปถอนเงิน หรือรูดซื้อสินค้า ด้วยวงเงินสูงสุด 10,000 บาท
นอกจากนี้ยังมอบความสะดวกสบายในการเบิกถอน เงินสด การรูดซื้อสินค้าและบริการต่างๆ ได้ทั่วโลกที่มีสัญลักษณ์ UnionPay  โดยค่าธรรมเนียมการใช้บัตรเดบิต LH Bank Premium เจ็บเมื่อไหร่ บัตรจ่ายให้ เพียงปีละ 600 บาท